A Bizottság 16/2004/EK rendelete
(2004. január 6.)
a "szegénység generációk közötti átörökítésével" kapcsolatos másodlagos célváltozók jegyzéke tekintetében a jövedelmekre és életkörülményekre vonatkozó közösségi statisztikáról (EU-SILC) szóló 1177/2003/EK európai parlamenti és tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a jövedelmekre és életkörülményekre vonatkozó közösségi statisztikáról (EU-SILC) szóló, 2003. június 16-i 1177/2003/EK európai parlamenti és tanácsi rendeletre [1], és különösen annak 15. cikke (2) bekezdésének f) pontjára,
mivel:
(1) Az 1177/2003/EK rendelet közös keretet hozott létre a jövedelmekre és életkörülményekre, valamint a szegénység és társadalmi kirekesztés szintjére és összetételére vonatkozó összehasonlítható és aktuális keresztmetszeti, valamint longitudinális adatokat felölelő közösségi statisztikák (a továbbiakban: EU-SILC) módszeres előállításához nemzeti és európai uniós szinten.
(2) A 1177/2003/EK rendelet 15. cikke (2) bekezdésének f) pontja alapján évente az EU-SILC keresztmetszeti komponensben szereplő másodlagos célterületek és változók listájának megállapításához végrehajtási intézkedésekre van szükség. A 2005-ös évre meg kell határozni a "szegénység generációk közötti átörökítése" modulban a másodlagos célváltozók listáját, beleértve a változók kódjait és definícióit (különösen a szülők iskolai végzettségére és foglalkozására, valamint a gyermekkori családi környezetre vonatkozóan, amely a felnőttkorban a társadalmi kirekesztést és a szegénységet jelentősen befolyásoló tényező).
(3) Az e rendeletben előírt intézkedések összhangban vannak a Statisztikai Programbizottság véleményével,
ELFOGADTA EZT A RENDELETET:
1. cikk
A jövedelmekre és életkörülményekre vonatkozó közösségi statisztikák (EU-SILC) keresztmetszeti komponensében a "szegénység generációk közötti átörökítésével"-vel kapcsolatos, 2005-ös évi modul másodlagos célváltozóinak listáját, a változók kódjait és meghatározását a melléklet állapítja meg.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 6-án.